ส่วนที่ 1

การประกอบธุรกิจ

1. นโยบายและภาพรวมการประกอบธุรกิจ

1.1 วิสัยทัศน์ วัตถุประสงค์ เป้าหมาย

วิสัยทัศน์

-   ผู้นำทางธุรกิจ ใส่ใจพันธมิตร คิดสรรสร้าง เน้นคุณภาพและบริการ ภายใต้หลักธรรมาภิบาล

พันธกิจ

-   เป็นองค์กรที่มุ่งตอบสนองความต้องการของลูกค้าเป็นสำคัญ

-   สร้างผลตอบแทนต่อผู้ถือหุ้นในระดับที่น่าพอใจ โดยการเติบโตอย่างยั่งยืนและมีผลกำไร
    ด้วยการบริหารความ เสี่ยงอย่างมีประสิทธิภาพ

-   มุ่งปรับปรุงคุณภาพอย่างต่อเนื่อง โดยการสร้างมูลค่าเพิ่มในผลิตภัณฑ์ที่ตอบสนองความต้องการ
    การให้บริการที่ เป็นเลิศ และการดำเนินงานอย่างมีประสิทธิภาพ

-   ยึดมั่นในบรรษัทภิบาล และมีความรับผิดชอบต่อสังคม

-   เป็นองค์กรที่คนใฝ่ฝันอยากเข้ามาร่วมงานด้วย ในอันดับต้นๆ

เป้าหมายทางธุรกิจของบริษัท

บริษัท เมืองไทยประกันภัย จำกัด (มหาชน)
มีเป้าหมายขององค์กรในการดำเนินงานและพัฒนากระบวนการด้านต่างๆ อย่างต่อเนื่อง
เพื่อก้าวเข้าสู่เป็นผู้ให้บริการประกันวินาศภัยอันดับหนึ่งในใจลูกค้า
และเป็นหนึ่งในผู้นำทางธุรกิจประกันวินาศภัย โดยมีวิสัยทัศน์ คือ “ผู้นำทางธุรกิจ ใส่ใจพันธมิตร
คิดสรรสร้าง เน้นคุณภาพและบริการ ภายใต้หลักธรรมาภิบาล” ซึ่งบริษัท มีนโยบายในด้านต่างๆ
เพื่อปรับปรุงกระบวนการทำงาน ให้รวดเร็ว และทันสมัยอยู่ตลอดเวลาในภาวการณ์แข่งขันปัจจุบัน
รวมถึงการพัฒนาสร้างสรรค์ผลิตภัณฑ์ที่ครบวงจรและตรงตามกลุ่มลูกค้าเป้าหมายได้เป็นอย่างดี
ด้วยการบริการผ่านช่องทางที่หลากหลายและสร้างความพึงพอใจแก่ลูกค้าสูงสุด โดยมีการควบคุม
และตรวจสอบคุณภาพการบริการ ตลอดจนความพึงพอใจของลูกค้าต่อผลิตภัณฑ์
และการบริการอย่างต่อเนื่อง

นอกจากนี้ บริษัท เมืองไทยประกันภัย จำกัด(มหาชน) มีพันธกิจสำคัญ 5 ด้าน ดังนี้

1.  เป็นองค์กรที่มุ่งตอบสนองความต้องการของลูกค้าเป็นสำคัญ

2.  สร้างผลตอบแทนต่อผู้ถือหุ้นในระดับที่น่าพอใจ โดยการเติบโตอย่างยั่งยืนและมีผลกำไร
    ด้วยการบริหารความเสี่ยงอย่างมีประสิทธิภาพ

3.  มุ่งปรับปรุงคุณภาพอย่างต่อเนื่อง โดยการสร้างมูลค่าเพิ่มในผลิตภัณฑ์ที่ตอบสนองความต้องการ
    การให้บริการที่เป็นเลิศ และการดำเนินงานอย่างมีประสิทธิภาพ

4.  ยึดมั่นในบรรษัทภิบาล และมีความรับผิดชอบต่อสังคม

5.  เป็นองค์กรที่คนใฝ่ฝันอยากเข้ามาร่วมงานด้วย ในอันดับต้นๆ

เป้าหมายระยะสั้น

เป้าหมายทางธุรกิจระยะสั้นของบริษัท เมืองไทยประกันภัย จำกัด (มหาชน) ในปี 2557
มุ่งเน้นในเรื่องรักษาฐานลูกค้าปัจจุบัน การกระตุ้นยอดขายของผลิตภัณฑ์ใหม่ๆ
รวมถึงการขยายงานในลูกค้ากลุ่มใหม่ๆ และเสริมสร้างสัมพันธ์ที่ดียิ่งขึ้นกับพันธมิตรทางธุรกิจต่างๆ
เพื่อสร้างและขยายฐานลูกค้ารายย่อยให้มากยิ่งขึ้น ตลอดจน
การดำเนินการอย่างต่อเนื่องในการปรับปรุงโครงสร้างการบริหารจัดการภายใน
และพัฒนากระบวนการทำงานย่อยเพื่อพัฒนาคุณภาพด้านการบริการ และลดขั้นตอนการทำงานต่างๆ
เพื่อให้ลูกค้าได้รับบริการที่รวดเร็ว และถูกต้องยิ่งขึ้น อย่างไรก็ตาม บริษัท
เริ่มมีการศึกษาในการขยายตลาดไปในประเทศกลุ่มอาเซียน
เพื่อรองรับการเปิดประชาคมเศรษฐกิจอาเซียนในอนาคตอันใกล้นี้

นอกจากนี้ บริษัท ยังมุ่งเน้นพัฒนาคุณภาพด้านพัฒนาผลิตภัณฑ์ต่างๆ คุณภาพด้านบุคลากร
และกระบวนการปฏิบัติงานทั้งในส่วนงาน Non-Motor และ Motor ให้ดียิ่งขึ้น
เพื่อให้ทันต่อภาวการณ์แข่งขันในปัจจุบัน รวมถึงการให้ความสำคัญในการบริหารจัดการโครงการ
(projects) ต่างๆ ที่มีปัจจัยสำคัญต่อการขยายตัว และการเติบโตของบริษัทให้มีประสิทธิภาพยิ่งขึ้น
รวมถึงการบริหารด้านต้นทุนการดำเนินงาน การเพิ่มกำไรจากการรับประกันภัยให้ดียิ่งขึ้น
และการบริหารจัดการความเสี่ยงในด้านต่างๆ เพื่อสร้างการเจริญเติบโตอย่างยั่งยืนต่อไป
ทั้งนี้บริษัทยังคงเน้นให้ความสำคัญโดยคืนคุณค่าต่างๆ
สู่สังคมไทยและบุคคลทั่วไปรวมถึงผู้ด้อยโอกาสต่างๆ เพื่อให้คุณภาพชีวิตที่ดียิ่งขึ้น อาทิ
การส่งเสริมทางด้านสภาพแวดล้อม การส่งเสริมทางด้านการกีฬา
การส่งเสริมผู้ด้อยโอกาสของสังคมทางด้านต่างๆ เป็นต้น

เป้าหมายระยะยาว

1. พัฒนาทางด้านกระบวนการทำงาน
และการบริการเพื่อรักษาความเป็นผู้นำในธุรกิจประกันวินาศภัย และเสริมสร้างพัฒนาให้เป็นบริษัทที่มี
การพัฒนา รองรับการเติบโตที่ยั่งยืน รวมถึงการบริหารจัดการความเสี่ยง
โดยเฉพาะการรองรับกับภาวการณ์ภัยธรรมชาติต่างๆ ที่ไม่อาจคาดถึง
รวมถึงพัฒนาศักยภาพบุคลากรภายในให้เป็นมืออาชีพด้านการประกันวินาศภัยและแข็งแกร่งตอบรับกับการแข่งขันในตลาดที่เปลี่ยนแปลงอย่างรวดเร็ว

2. การพัฒนาอย่างต่อเนื่องในด้านการปรับปรุงกระบวนการต่างๆ ภายในองค์กร
เพื่อพัฒนาและตอบรับความต้องการของลูกค้าได้อย่างรวดเร็ว
สามารถแข่งขันเพื่อตอบสนองกับความต้องการต่างๆ ได้เป็นอย่างดี
เพื่อให้ทันกับการเปลี่ยนแปลงในเชิงธุรกิจที่รวดเร็วเช่นในปัจจุบัน
รวมถึงสามารถลดขั้นตอนการดำเนินงานที่ซ้ำซ้อนให้สะดวกรวดเร็วยิ่งขึ้น

3. เสริมสร้างความสัมพันธ์กับกลุ่มลูกค้าและพันธมิตรทางธุรกิจให้ดียิ่งขึ้น
เพื่อขยายและรักษาฐานลูกค้าในปัจจุบัน และการขยายลูกค้าใหม่ๆ ในอนาคต
รวมทั้งมุ่งเน้นให้ความสำคัญและสิทธิประโยชน์ต่างๆ ที่เหมาะสมแก่กลุ่มลูกค้า
รวมถึงมองหาโอกาสด้านช่องทางการจัดจำหน่ายใหม่ๆ
ตามการเปลี่ยนแปลงด้านพฤติกรรมของผู้บริโภค

4. พัฒนาระบบเทคโนโลยีสารสนเทศ และกระบวนการทำงานรูปแบบใหม่ๆ
เพื่อสนับสนุนงานด้านการขายและการตลาดให้มีศักยภาพยิ่งขึ้น
รวมถึงการพัฒนาบุคลากรภายในองค์กรเพื่อรองรับประชาคมเศรษฐกิจอาเซียน (AEC)
ในภายภาคหน้าได้เป็นอย่างดี รวมทั้งพัฒนาระบบเทคโนโลยีสารสนเทศเพื่อการดำเนินงานต่างๆ
ทั้งภายในและภายนอกองค์กร โดยพัฒนาข้อมูลให้มีความถูกต้องแม่นยำ
สะดวกต่อการพัฒนาและสื่อสารได้อย่างมีประสิทธิภาพมากยิ่งขึ้น ซึ่งรวมถึงการพัฒนาระบบ
E-Commerce ให้สามารถสนับสนุนงานด้านการขายต่างๆ
ให้แก่ตัวแทนและกลุ่มลูกค้าทั่วไปได้ใช้ให้เกิดประโยชน์สูงสุด

5. เสริมสร้างนโยบายและสนับสนุนกิจกรรมต่างๆ เพื่อสร้างความรับผิดชอบต่อสังคม (Corporate
Social Responsibility) และตอบแทน รวมถึงแสดงความรับผิดชอบต่อสังคม
โดยเน้นกิจกรรมที่มีส่วนสร้างสรรค์และเป็นประโยชน์โดยส่วนรวม อาทิ
กิจกรรมเพื่อส่งเสริมความสัมพันธ์ในครอบครัว การเสริมสร้างโอกาสให้กับเยาวชนและผู้ด้อยโอกาส
รวมถึงการสนับสนุนด้านกีฬาเพื่อเป็นประโยชน์ต่อสังคม

1.2 การเปลี่ยนแปลงและพัฒนาการที่สำคัญ

บริษัทไม่มีการเปลี่ยนแปลงและพัฒนาการที่สำคัญเกี่ยวกับการเปลี่ยนแปลงอำนาจในการควบคุมบริษัท

1.3 โครงสร้างการถือหุ้นของกลุ่มบริษัท

บริษัทไม่มีบริษัทย่อย หรือบริษัทร่วม

1.4 ความสัมพันธ์กับกลุ่มธุรกิจของผู้ถือหุ้นใหญ่

บริษัทมิได้มีความสัมพันธ์ หรือเกี่ยวข้องกับการดำเนินธุรกิจอื่นของผู้ถือหุ้นรายใหญ่อย่างมีนัยสำคัญ

2. ลักษณะการประกอบธุรกิจ

บริษัท ดำเนินธุรกิจด้านการรับประกันวินาศภัยทุกประเภท ทั้งการรับประกันภัยทางตรง
และการรับประกันภัยต่อ ผ่านช่องทางการจัดจำหน่ายครอบคลุมทุกช่องทาง ทั้งช่องทางตัวแทน
(Agent), นายหน้า (Broker) , ธนาคาร (Bancassurance), ทางโทรศัพท์ (Tele
Marketing), ลูกค้าติดต่อบริษัทโดยตรง (Walk in) , ขายผ่านอินเตอร์เน็ต (Internet)ฯลฯ
โดยจัดประเภทของการรับประกันภัยที่มีให้บริการออกเป็น 7 ประเภท ดังนี้

1.  การประกันภัยทรัพย์สิน ให้ความคุ้มครองทรัพย์สินทั้งส่วนบุคคล และภาคธุรกิจ
    โดยมีประเภทการรับประกันภัย และแผนการรับประกันภัยที่ให้ความคุ้มครองที่แตกต่าง
    และหลากหลาย เพื่อตอบสนองความต้องการของผู้เอาประกันภัยที่แตกต่างกันในแต่ละภาคส่วน

2.  ประกันภัยรถยนต์ ให้ความคุ้มครองรถยนต์ ตลอดจนความรับผิดที่เกิดจากการใช้รถยนต์
    ประกอบด้วยประกันภัยรถยนต์ภาคบังคับ และประกันภัยรถยนต์ภาคสมัครใจ
    ซึ่งในส่วนของประกันภัยรถยนต์ภาคสมัครใจ บริษัทได้จัดให้มีแผนความคุ้มครอง ที่หลากหลาย
    ทั้งประกันภัยรถยนต์ประเภท 1 , ประกันภัยรถยนต์ประเภท 2 ,ประกันภัยรถยนต์ประเภท 3
    และประกันภัยรถยนต์คุ้มครองเฉพาะภัย
    เพื่อให้สามารถตอบสนองความต้องการของผู้เอาประกันภัยที่แตกต่างกันได้อย่างครบถ้วน

3.  ประกันภัยทางทะเลและขนส่ง
    ให้ความคุ้มครองผู้ประกอบการโดยมีประเภทกรมธรรม์ประกันภัยครอบคลุมทั้ง
    การขนส่งสินค้าทางทะเล , ทางอากาศ , การขนส่งสินค้าภายในประเทศ ,
    ประกันภัยความรับผิดของผู้ขนส่ง ตลอดจนประกันภัยตัวเรือ

4.  ประกันภัยอุบัติเหตุส่วนบุคคลและสุขภาพคุ้มครองการสูญเสียชีวิต สูญเสียอวัยวะ ทุลพพลภาพ
    ตลอดจนค่ารักษาจากอุบัติเหตุและการเจ็บป่วย ครอบคลุมทั้งลูกค้ารายเดี่ยว และลูกค้ากลุ่ม
    และลูกค้าองค์กร มีแผนประกันภัยมากกว่า 100 แผน
    ให้ลูกค้าได้เลือกทำประกันภัยตามความต้องการ

5.  ประกันภัยวิศวกรรม สำหรับผู้รับเหมาก่อสร้าง , ผู้รับเหมาติดตั้งเครื่องจักร ตลอดจน
    รับประกันภัยความเสียหายต่อเครื่องจักร , เครื่องจักรกล , อุปกรณ์อิเล็กทรอนิกส์
    และหม้อกำหนดไอน้ำ และถังอัดความดัน

6.  ประกันภัยความรับผิดและอื่นๆ ประเภทประกันภัยที่นอกเหนือจาก 5 กลุ่มข้างต้น เช่น
    ประกันภัยความรับผิดตามกฎหมายต่อสาธารณชน , ประกันภัยผู้เล่นกอล์ฟ ,
    ประกันภัยความซื่อสัตย์ ฯลฯ

7.  ผลิตภัณฑ์พิเศษ เป็นประเภทการรับประกันภัยเฉพาะ เพื่อให้สอดคล้องกับกลุ่มบุคคล
    หรือกลุ่มธุรกิจ ที่มีความต้องการทำประกันภัย ที่ไม่มีในตลาดทั่วไป เช่น
    การประกันภัยก่อการร้าย (สำหรับธุรกิจขนาดใหญ่) , ประกันภัยสินเชื่อทางการค้า ,
    ประกันภัยความรับผิดของกรรมการและเจ้าหน้าบริหารของบริษัท ฯลฯ

3. ปัจจัยความเสี่ยง

บริษัทจัดให้มีการบริหารความเสี่ยงที่ครอบคลุมตามประกาศคณะกรรมการกำกับและส่งเสริมการประกอบธุรกิจประกันภัย
เรื่องหลักเกณฑ์ วิธีการ
และเงื่อนไขในการกำหนดมาตรฐานขั้นต่ำในการบริหารจัดการความเสี่ยงของธุรกิจประกันวินาศภัย
พ.ศ. 2551โดยคณะกรรมการบริษัทมอบหมายให้
คณะกรรมการบริหารความเสี่ยงเป็นผู้กำหนดนโยบายโดยความเห็นชอบของคณะกรรมการบริษัท
และให้ฝ่ายบริหารความเสี่ยงองค์กรทำหน้าที่ในการนำนโยบายที่กำหนดไว้ไปสื่อสารและติดตามดูแลให้เกิดการปฏิบัติตามแนวทางที่กำหนดไว้
และรายงานผลให้คณะกรรมการบริษัททราบอย่างต่อเนื่อง
ทั้งนี้นโยบายบริหารความเสี่ยงได้ถูกกำหนดเป็นลายลักษณ์อักษรและส่งหน่วยงานกำกับดูแลเป็นประจำทุกปี
รวมทั้งให้แน่ใจว่า
การบริหารความเสี่ยงของบริษัทดำเนินการได้อย่างเหมาะสมเป็นไปตามนโยบายที่กำหนดและสอดคล้องกับกลยุทธ์ขององค์กร 
รวมถึงมั่นใจได้ว่าครอบคลุมความเสี่ยงและประเด็นสำคัญขององค์กรได้อย่างครบถ้วน
โดยแบ่งตามประเภทความเสี่ยงดังนี้

1.  ความเสี่ยงด้านกลยุทธ์ (Strategic Risk)

2.  ความเสี่ยงด้านประกันภัย (Insurance Risk)

3.  ความเสี่ยงด้านสภาพคล่อง (Liquidity Risk)

4.  ความเสี่ยงด้านปฏิบัติการ (Operational Risk)

5.  ความเสี่ยงด้านตลาด (Market Risk)

6.  ความเสี่ยงด้านเครดิต (Credit Risk)

1.  การบริหารความเสี่ยงด้านกลยุทธ์ (Strategic Risk)

หมายถึง ความเสี่ยงจากการกำหนดนโยบาย กลยุทธ์ แผนการดำเนินงาน
และการนำไปปฏิบัติอย่างไม่เหมาะสมหรือไม่สอดคล้องกับปัจจัยภายในและสภาพแวดล้อมภายนอก

แนวทางการบริหารความเสี่ยง

สายงานยุทธศาสตร์องค์กรและพัฒนาธุรกิจเป็นสายงานหลักที่รับผิดชอบโดยตรงเกี่ยวกับการติดตาม
ค้นคว้า วิเคราะห์ และวิจัยปัจจัยความเสี่ยงด้านกลยุทธ์อย่างต่อเนื่อง
และนำเสนอผลให้กับผู้บริหารระดับสูง รวมทั้งสายงานและฝ่ายงานที่เกี่ยวข้อง เป็นระยะๆ
โดยในการตัดสินใจในเรื่องที่สำคัญ จะให้ผู้ที่เกี่ยวข้องทั้งหมดได้มีส่วนร่วมในการวางแผนรับมือ
และเตรียมการต่างๆ อย่างเป็นขั้นตอนและสอดคล้องกัน
เพื่อให้ทันต่อสถานการณ์และการเปลี่ยนแปลงที่เกิดขึ้น

-   การออกแบบและพัฒนาผลิตภัณฑ์ และการกำหนดราคา

การพัฒนาผลิตภัณฑ์ประกันภัยและกำหนดอัตราเบี้ยประกันภัยสำหรับกรมธรรม์ประกันภัยใหม่ทุกชนิด
จะต้องผ่านความเห็นชอบจากคณะกรรมการพัฒนาผลิตภัณฑ์ประกันภัยซึ่งประกอบด้วยผู้แทนจากหน่วยงานที่เกี่ยวข้องก่อน
โดยคณะกรรมการฯ จะร่วมกันสอบทานความเหมาะสมของความคุ้มครอง
รวมทั้งได้ใช้วิธีการทางคณิตศาสตร์ประกันภัยที่ยอมรับโดยทั่วไปในการกำหนดอัตราเบี้ยประกันภัย
เพื่อให้แน่ใจว่า อัตราเบี้ยประกันภัยที่กำหนดขึ้น เพียงพอ เหมาะสม และสามารถแข่งขันได้
เมื่อมีการนำไปใช้แล้ว จะติดตามผลการดำเนินงานของผลิตภัณฑ์แต่ละตัว
เพื่อพิจารณาว่าจำเป็นต้องมีการปรับปรุงหรือเปลี่ยนแปลงข้อตกลงคุ้มครองหรืออัตราเบี้ยประกันภัยหรือไม่
และอย่างไร

นอกจากนี้ ในทุกครั้งที่มีการขอผลิตภัณฑ์ใหม่ๆ บริษัท
ได้ให้ฝ่ายงานที่เกี่ยวข้องให้ข้อมูลที่จำเป็นสำหรับผลิตภัณฑ์ใหม่
เพื่อใช้ในการประเมินความเสี่ยงต่างๆ
อย่างรอบด้านและหาวิธีการจัดการที่เหมาะสมสำหรับการดำเนินการให้ผลิตภัณฑ์สามารถพัฒนาและให้ยอดขายได้ตามความคาดหวัง

-   การขายและการบริหารช่องทางการจำหน่าย

การขายและการบริหารช่องทางจำหน่ายมีความสำคัญต่อการแสวงหาและควบคุมรายได้เพื่อให้เป็นไปตามเป้าหมายของบริษัททั้งในด้านจำนวนเงินและสัดส่วนของเบี้ยประกันภัย
ฝ่ายขายจะทำหน้าที่หลักในการนำเสนอผลิตภัณฑ์ให้กับลูกค้าและช่องทางการขายทั้งหมด
รวมทั้งช่วยในการประสานงานอื่นๆ เพื่อให้แน่ใจว่ายอดขายจะบรรลุเป้าหมายตามที่ต้องการ
ในการนี้
ฝ่ายขายจะต้องติดตามยอดขายของช่องทางที่รับผิดชอบและรายงานให้กับผู้บริหารสายงานอย่างสม่ำเสมอ
รวมทั้งมีการติดต่อสื่อสารปัญหาและอุปสรรคจากภายนอกให้กับหน่วยงานภายในเพื่อให้การแก้ไขปัญหาเป็นไปอย่างมีประสิทธิภาพ

2.  การบริหารความเสี่ยงด้านประกันภัย (Insurance Risk)

หมายถึง ความเสี่ยงที่เกิดจากความผันผวนของความถี่ ความรุนแรง
และเวลาที่เกิดความเสียหายที่เบี่ยงเบนจากสมมุติฐานที่ใช้ในการกำหนดอัตราเบี้ยประกันภัย
การคำนวณเงินสำรอง และการพิจารณารับประกันภัย

แนวทางการบริหารความเสี่ยง

-   การพิจารณารับประกันภัย

บริษัท
จะพิจารณาอย่างละเอียดถึงระดับความเสี่ยงภัยที่รับโอนว่าอยู่ในระดับที่บริษัทรับเสี่ยงได้หรือไม่
โดยอิงจากคู่มือและอัตราเบี้ยประกันภัยที่กำหนดขึ้น
มีการติดตามและควบคุมการกระจายตัวของความเสี่ยงให้มีความเหมาะสม
ไม่กระจุกตัวทั้งในทางภูมิศาสตร์ และประเภทของความเสี่ยง
สำหรับความเสี่ยงภัยที่อยู่ในระดับสูงเกินกว่าบริษัท จะสามารถรับไว้ได้เองเพียงลำพัง
ได้จัดการให้มีการถ่ายโอนความเสี่ยงต่อไปยังผู้รับประกันภัยต่อ
ผ่านสัญญาประกันภัยต่อทั้งวิธีที่เป็นสัญญาล่วงหน้ารายปี และวิธีที่เป็นการทำเฉพาะราย
ซึ่งการเลือกผู้รับประกันภัยต่อ จะพิจารณาที่ความมั่นคงทางการเงินเป็นอันดับแรก นอกจากนี้ บริษัท
ยังมีการบริหารพอร์ตการรับประกันภัยให้มีสัดส่วนของการประกันภัยต่างๆ อย่างเหมาะสม
ทั้งในด้านของผลรวมของผลการพิจารณารับประกันภัย
และให้สอดคล้องกับจุดแข็งและเป้าหมายของบริษัท

-   การจัดการสินไหม และการสำรองค่าสินไหมทดแทน

ในการตั้งเงินสำรองค่าสินไหมทดแทน บริษัทใช้วิธีการทางคณิตศาสตร์ประกันภัยที่ยอมรับ
โดยทั่วไปคำนวณและรับรองโดยนักคณิตศาสตร์ประกันภัยที่ได้รับอนุญาตจากหน่วยงานกำกับดูแล
มีการติดตามและวิเคราะห์การเปลี่ยนแปลงของเงินสำรอง
มีการจัดตั้งคณะกรรมการพิจารณาสินไหมประกันภัยทั่วไป
พิจารณาปัจจัยที่อาจส่งผลกระทบต่อการตั้งเงินสำรองของบริษัทอย่างสม่ำเสมอ เพื่อให้แน่ใจว่า
เงินสำรองที่ตั้งไว้อยู่ในระดับที่สมเหตุสมผล
และเพียงพอสำหรับภาระผูกพันที่บริษัทมีต่อผู้เอาประกันภัยในอนาคต
และให้นักคณิตศาสตร์ประกันภัยจากหน่วยงานภายนอกสอบทานความเหมาะสมและความเพียงพอของเงินสำรองประกันภัย

-   กลยุทธ์การบริหารการประกันภัยต่อ

บริษัทได้จัดทำกลยุทธ์การบริหารการประกันภัยต่อที่เป็นลายลักษณ์อักษร
และสอดคล้องกับหลักเกณฑ์และข้อกำหนดของสำนักงานคณะกรรมการกำกับและส่งเสริมการประกอบธุรกิจประกันภัย
(คปภ.)ซึ่งเป็นส่วนหนึ่งของกรอบการบริหารความเสี่ยงโดยรวมของบริษัท
และจะต้องผ่านการอนุมัติจากคณะกรรมการกำกับการประกันภัยต่อ คณะกรรมการบริหารความเสี่ยง
คณะอำนวยการบริหาร และคณะกรรมการบริษัทตามลำดับ
โดยประกอบด้วยกระบวนการคัดเลือกแผนประกันภัยต่อที่เหมาะสม การนำไปปฏิบัติใช้
การตรวจสอบและติดตาม การทบทวน การควบคุม
และการจัดทำเอกสารที่เกี่ยวข้องการประกันภัยต่อของบริษัท
โดยพิจารณาถึงความเสี่ยงที่ยอมรับได้ของบริษัท
ต้นทุนทางการเงินโดยเปรียบเทียบสถานะของสภาพคล่อง แนวโน้มของตลาดประกันภัยต่อ
และแผนธุรกิจของบริษัท เพื่อให้มีความเหมาะสมกับลักษณะ
ขนาดและความซับซ้อนทางธุรกิจของบริษัท

บริษัทเมืองไทยประกันภัย จำกัด (มหาชน) มีการกำหนดกลยุทธ์การบริหารการประกันภัยต่อ
สำหรับปี พ.ศ. 2557 ซึ่งครอบคลุม 4 ประเด็นหลักดังนี้

1. นโยบายการประกันภัยต่อและการบริหารความเสี่ยงด้านการประกันภัยต่อของบริษัท

2. กระบวนการในการคัดเลือกแผนการประกันภัยต่อ

3. กระบวนการติดตามผล ตรวจสอบ และทบทวนการบริหารการประกันภัยต่อ

4. รายชื่อผู้บริหารและหน่วยงานของบริษัทซึ่งมีหน้าที่และความรับผิดชอบในการกำหนด
การอนุมัติและดำเนินการ การควบคุมดูแลให้มีการปฏิบัติตามกลยุทธ์ที่วางไว้

-   ความเสี่ยงจากการกระจุกตัว

บริษัทมีการกำหนดขีดจำกัดการกระจุกตัวสำหรับภาวะความเสี่ยงต่อคู่สัญญาประกันภัยต่อรายหนึ่งรายใด
เช่น

1. กำหนดการกระจุกตัวของผู้รับประกันภัยต่อที่เข้าร่วมในสัญญาประกันภัยต่อ
โดยคำนึงถึงขนาดของสัญญาประกันภัยต่อ และสัดส่วนที่จัดสรรให้กับผู้รับประกันภัยต่อแต่ละราย
โดยพิจารณาลำดับความน่าเชื่อถือทางการเงินของผู้รับประกันภัยต่อประกอบด้วย
เพื่อป้องกันการกระจุกตัวที่อาจจะเกิดจากผู้รับประกันภัยต่อรายหนึ่งรายใดมากเกินไป

2.
พิจารณาสัดส่วนที่จัดสรรให้กับผู้รับประกันภัยต่อที่เป็นผู้นำในแต่ละสัญญาให้มีความเหมาะสมกับขนาดของภัยที่เอาประกันภัยต่อ

3.  การบริหารความเสี่ยงด้านสภาพคล่อง (Liquidity Risk)

หมายถึง ความเสี่ยงที่เกิดจากการที่บริษัทไม่สามารถชำระหนี้สินหรือภาระผูกพันเมื่อถึงกำหนด
เนื่องจากไม่สามารถเปลี่ยนสินทรัพย์เป็นเงินสดได้ หรือไม่สามารถจัดหาเงินทุนได้เพียงพอ
หรือสามารถจัดหาเงินทุนได้แต่ด้วยต้นทุนที่สูงเกินกว่าที่จะยอมรับได้

แนวทางการบริหารความเสี่ยง

-   การบริหารเงิน

เพื่อรักษาสภาพคล่องให้เพียงพอ บริษัท เลือกลงทุนในสินทรัพย์ที่มีสภาพคล่องสูง
ประกอบกับมีการบริหารจัดการที่มีประสิทธิภาพสามารถรักษาระดับเงินสดในมือให้อยู่ในระดับที่เหมาะสมตลอดเวลา
ในกรณีที่ต้องจ่ายค่าสินไหมทดแทนเป็นจำนวนที่มากเกินกว่าปริมาณเงินสดประจำวันที่มีอยู่
ฝ่ายการเงินจะแจ้งล่วงหน้าเพื่อให้ฝ่ายลงทุนแปลงเงินลงทุนเป็นเงินสด
เพื่อให้เพียงพอต่อการชำระหนี้สินที่ถึงกำหนด ทำให้เชื่อมั่นว่า
ความเสี่ยงด้านสภาพคล่องอยู่ในระดับที่ควบคุมได้

-   การบริหารเงินกองทุนตามระดับความเสี่ยง

ณ วันที่ 31 ธันวาคม 2556 บริษัทมีอัตราส่วนเงินกองทุนต่อเงินกองทุนที่ต้องดำรงตามกฎหมาย
สูงกว่าเกณฑ์มาตรฐานของสำนักงานคณะกรรมการกำกับและส่งเสริมการประกอบธุรกิจประกันภัย
(คปภ.) ที่กำหนดไว้
รวมทั้งได้มีการบริหารจัดการระดับเงินกองทุนเพื่อให้เป็นไปตามประกาศคณะกรรมการกำกับและส่งเสริมการประกอบธุรกิจประกันภัยที่เกี่ยวกับการดำรงเงินกองทุนของบริษัทตามระดับความเสี่ยง
ดังนี้

1.  กำหนดระดับความเสี่ยงที่ยอมรับได้ (Risk Appetite) ด้านเงินกองทุน
    เพื่อใช้เป็นแนวทางในการรักษา ระดับเงินกองทุนของบริษัทตลอดระยะเวลาที่ประกอบกิจการ

2.  สื่อสารระดับความเสี่ยงที่ยอมรับได้ด้านเงินกองทุนให้หน่วยงานที่เกี่ยวข้องรับทราบ

3.  ในการดำเนินการใดที่จะส่งผลกระทบต่อเงินกองทุนที่ต้องดำรงสำหรับความเสี่ยงด้านต่างๆ
    หน่วยงานเจ้าของความเสี่ยงจะต้องมีการประเมินผลกระทบที่จะเกิดขึ้นกับเงินกองทุนและเสนอให้เพื่อให้ผู้บริหารรับทราบประกอบการพิจารณาอนุมัติให้ดำเนินการ

4.  สำหรับความเสี่ยงด้านตลาดซึ่งเป็นความเสี่ยงหลักประเภทหนึ่งของบริษัท
    ฝ่ายลงทุนจะทำการคำนวณอัตราส่วนความพอเพียงของเงินกองทุนจากการเปลี่ยนแปลงมูลค่าการลงทุน
    และรายงานต่อคณะกรรมการลงทุนอย่างสม่ำเสมอ
    โดยมีฝ่ายบริหารความเสี่ยงองค์กรร่วมประเมินระดับความเสี่ยงของการลงทุนประกอบด้วย

5.  เมื่อมีเหตุการณ์ที่แสดงให้เห็นว่าจะมีผลกระทบต่อเงินกองทุนของบริษัทอย่างมีนัยสำคัญ
    ผู้บริหารสายงานบัญชีและการเงินจะประเมินผลกระทบที่จะเกิดขึ้นกับเงินกองทุนและรายงานต่อคณะอำนวยการบริหารของบริษัทโดยไม่ชักช้า
    เพื่อร่วมกันพิจารณาหามาตรการจัดการมิให้เงินกองทุนลดลงต่ำกว่าระดับที่ยอมรับได้

-   การบริหารเบี้ยประกันภัยค้างชำระ

จากการที่สำนักงานคณะกรรมการกำกับและส่งเสริมการประกอบธุรกิจประกันภัย
ได้กำหนดแนวทางการติดตามและกำกับฐานะการเงินและการดำเนินงานของบริษัทประกันภัย
โดยใช้ทั้งเกณฑ์เชิงปริมาณและเกณฑ์เชิงคุณภาพ
สำหรับอัตราส่วนเบี้ยประกันภัยค้างรับราคาประเมินต่อเบี้ยประกันภัยค้างรับราคาบัญชี
ซึ่งเป็นอัตราส่วนอันหนึ่งของเกณฑ์เชิงปริมาณที่ใช้ประเมินความเสี่ยงด้านสภาพคล่อง
จากการที่บริษัทไม่สามารถจัดเก็บเบี้ยประกันภัยค้างชำระได้
โดยค่ามาตรฐานของอัตราส่วนนี้ต้องไม่ต่ำกว่าอัตราร้อยละ 75 โดย ณ สิ้นปี 2556
อัตราส่วนเบี้ยประกันภัยค้างชำระยังมีอัตราส่วนสูงกว่าเกณฑ์ดังกล่าว

-   การบริหารการลงทุน

บริษัทพิจารณาลงทุนในหลักทรัพย์ที่มีสภาพคล่องให้สอดคล้องกับลักษณะของหนี้สินและภาระผูกพันอย่างเหมาะสม
และดูแลให้มีสินทรัพย์สภาพคล่องที่เพียงพอเมื่อมีความจำเป็นต้องใช้เงิน

4.  การบริหารความเสี่ยงด้านปฏิบัติการ (Operational Risk)

หมายถึง ความเสี่ยงที่เกิดจากความล้มเหลว ความไม่เพียงพอ หรือความไม่เหมาะสมของบุคลากร
กระบวนการปฏิบัติงานภายใน ระบบงาน หรือเกิดจากเหตุปัจจัยภายนอก

แนวทางการบริหารความเสี่ยง

-   การจัดทำรายงานและประเมินความเสี่ยงตามกรอบ CRSA : Control and Risk Self
    Assessment

บริษัท ให้ความสำคัญกับการบริหารความเสี่ยงด้านปฏิบัติการ
โดยมีการจัดทำรายงานและประเมินความ เสี่ยงภายใต้กรอบ CRSA : Control and Risk
Self Assessment ในกระบวนการหลักของบริษัทอย่างต่อเนื่องประกอบด้วย
กระบวนการหารายได้จากการรับประกันภัย และการบวนการจัดการสินไหมทดแทน
ซึ่งผลการประเมินความเสี่ยงได้ถูกนำเสนอต่อกรรมการผู้จัดการและคณะกรรมการบริหารจัดการความเสี่ยงของบริษัท
โดยหลังจากการประเมินแล้ว
เจ้าของความเสี่ยงจะร่วมกับฝ่ายบริหารความเสี่ยงองค์กรในการกำหนดมาตรการตอบสนองต่อความเสี่ยง
และเมื่อมีการนำไปปฏิบัติแล้ว
เจ้าของความเสี่ยงจะต้องรายงานความคืบหน้าและผลการดำเนินการให้กับฝ่ายบริหารความเสี่ยงองค์กรตามระยะเวลาที่ฝ่ายบริหารความเสี่ยงองค์กรกำหนด
สำหรับความเสี่ยงที่เป็นความเสี่ยงร่วมขององค์กร
จะมีการจัดตั้งคณะทำงานเฉพาะเรื่องขึ้นมาดำเนินการ
และมีการพัฒนาและปรับปรุงกระบวนการทำงานให้กระชับและมีประสิทธิภาพเพิ่มขึ้นอยู่ตลอดเวลา

-   การจัดทำแผนรองรับการดำเนินธุรกิจอย่างต่อเนื่อง (Business Continuity Plan :
    BCP)

บริษัทได้จัดทำแผนรองรับการดำเนินธุรกิจอย่างต่อเนื่อง (Business Continuity Plan: BCP)
ของระบบงานที่สำคัญในการเรียกคืนการดำเนินงานให้กลับสู่ภาวะปกติ
เพื่อช่วยให้ธุรกิจสามารถดำเนินงานได้อย่างต่อเนื่องเมื่อเกิดเหตุการณ์ที่ทำให้การดำเนินธุรกิจหยุดชะงัก
รวมถึงได้ทำการทดสอบแผนดังกล่าวเพื่อเตรียมความพร้อมต่อเหตุการณ์ฉุกเฉินที่อาจจะเกิดขึ้น
โดยระบบงานที่สำคัญที่ได้รับการจัดอันดับความจำเป็นเร่งด่วน 4 ลำดับแรกคือ

1. บริการด้าน Call Center (การให้บริการลูกค้าทางโทรศัพท์และการรับแจ้งเหตุ)
2. บริการด้านสินไหมรถยนต์
3. บริการด้านสินไหมทรัพย์สินและเบ็ดเตล็ด
4. บริการด้านสินไหมอุบัติเหตุส่วนบุคคล

5.  การบริหารความเสี่ยงด้านตลาด (Market Risk)

หมายถึงความเสี่ยงที่เกิดจากการเปลี่ยนแปลงของราคาตลาดของสินทรัพย์ที่ลงทุน อัตราดอกเบี้ย
อัตราแลกเปลี่ยนเงินตราระหว่างประเทศ ราคาตราสารทุนและราคาสินค้าโภคภัณฑ์

แนวทางการบริหารความเสี่ยง

-   การลงทุน

บริษัทมีการบริหารความเสี่ยงจากการลงทุนด้วยการกำหนดคู่มือแนวทางบริหารการลงทุน
(Investment Management Guideline: IMG) เป็นลายลักษณ์อักษร
ซึ่งในคู่มือจะกำหนดกรอบและทิศทางการลงทุนในแต่ละปี
โดยระบุขีดจำกัดในการลงทุนทุกประเภทและทุกระดับ
ซึ่งพิจารณากำหนดขึ้นจากอัตราผลตอบแทนเป้าหมายและสภาพคล่อง
โดยให้เชื่อมโยงและสอดรับกับผลกระทบต่อเงินกองทุนที่ต้องดำรงไว้ตามกฎเกณฑ์การดำรงเงินกองทุนตามระดับความเสี่ยง
(Risk-based Capital Supervision)

ฝ่ายลงทุนของบริษัทได้มีการติดตามและรายงานผลการลงทุนต่อผู้บริหารระดับสูง
รวมทั้งคณะกรรมการการลงทุนอย่างใกล้ชิด นอกจากนี้
ฝ่ายบริหารความเสี่ยงองค์กรยังได้เข้าร่วมในการประเมินระดับความเสี่ยงของการลงทุน
ด้วยวิธีการประเมินและแบบจำลองต่างๆ
เช่นการวัดค่าความเสียหายที่อาจเกิดขึ้นกับพอร์ตการลงทุนโดย Value at Risk
และการวัดค่าความเสียหายภายใต้สถานการณ์ที่ไม่ปกติ Stress Test
เพื่อให้มั่นใจว่าจะสามารถรับมือกับปัจจัยความเสี่ยงด้านลงทุน
ได้อย่างเหมาะสมและทันต่อสถานการณ์

บริษัทยังไม่มีนโยบายนำเงินไปลงทุนในตราสารอนุพันธ์ (Derivative)
และอัตราแลกเปลี่ยนเงินตราต่างประเทศ (Currency)

6.  การบริหารความเสี่ยงด้านเครดิต (Credit Risk)

หมายถึง ความเสี่ยงที่เกิดจากคู่สัญญาไม่สามารถปฏิบัติตามภาระที่ตกลงไว้กับบริษัท
รวมถึงโอกาสที่คู่สัญญาจะถูกปรับลดอันดับความน่าเชื่อถือ (Credit Rating)

แนวทางการบริหารความเสี่ยง

-   หลักเกณฑ์ในการคัดเลือกผู้รับประกันภัยต่อ

1.  มีชื่อเสียงเป็นที่ยอมรับทั้งตลาดประกันภัยต่อในประเทศและต่างประเทศ

2.  มีฐานะทางการเงินที่มั่นคงและเป็นที่ยอมรับของบริษัท
    ซึ่งบริษัทอ้างอิงข้อมูลจากการจัดลำดับความน่าเชื่อถือทางการเงินของบริษัทผู้รับประกันภัยต่อ
    (Reinsurer’s Financial Security Rating)
    ซึ่งจัดทำโดยสถาบันจัดอันดับความเชื่อถือ เช่น S&P และ A.M. Best
    โดยมีการปรับปรุงข้อมูลให้ทันสมัยทุกเดือน บริษัทมีการกำหนดลำดับความน่าเชื่อถือ
    ขั้นต่ำสำหรับผู้รับประกันภัยต่อตามสัญญาที่อยู่ในต่างประเทศไว้ดังนี้

- S&P ขั้นต่ำ A-

- A.M. Best ขั้นต่ำ A-

ในกรณีที่บริษัทมีความจำเป็นจะต้องใช้ผู้รับประกันภัยต่อที่มีลำดับความน่าเชื่อถือต่ำกว่าที่กำหนด
ต้องมีการพิจารณาตามขั้นตอนเป็นกรณีพิเศษ
สำหรับผู้รับประกันภัยต่อที่อยู่ในประเทศจะต้องมีความเพียงพอของเงินกองทุน (Capital
Adequacy Ratio หรือ CAR) ตามเกณฑ์ที่สนง.คปภ. และบริษัทกำหนดไว้

3.  มีความชัดเจนในระบบบัญชีและการจัดเอกสารที่มีมาตรฐาน

4.  มีประวัติการจ่ายค่าสินไหมทดแทนภายในระยะเวลาที่เหมาะสม

-   การพิจารณา Credit Rating ในการลงทุน

บริษัทจัดให้มีคณะกรรมการบริหารการลงทุน มีหน้าที่พิจารณาและทบทวนปัจจัยต่างๆ
อย่างสม่ำเสมอเพื่อนำมาใช้ประกอบการตัดสินใจการลงทุนของบริษัท
และควบคุมการลงทุนให้เป็นไปตามขอบเขตและข้อกำหนดของสำนักงานคณะกรรมการกำกับและส่งเสริมการประกอบธุรกิจประกันภัย
ซึ่งถือเป็นกลไกสำคัญในการบริหารการลงทุน และการบริหารสินทรัพย์ของบริษัท
โดยบริษัทได้นำเงินไปลงทุนในหลักทรัพย์ประเภทต่าง ๆ คิดเป็นสัดส่วนของ Portfolio
โดยแยกตามระดับความเสี่ยงของ Credit Rating
รวมทั้งบริษัทไม่มีนโยบายการลงทุนในคู่สัญญาที่มี Credit Rating ต่ำกว่า A-

4. ทรัพย์สินที่ใช้ในการประกอบธุรกิจ

(1) ทรัพย์สินถาวรหลัก และสัญญาเช่าระยะยาวที่ใช้ในการประกอบธุรกิจ

+--------------------------------+------------------+-----------------+
| ประเภททรัพย์สิน                   | ที่ตั้งทรัพย์สิน        | ราคาตามบัญชี      |
|                                |                  | (บาท)           |
|                                |                  |                 |
|                                |                  | (สุทธ            |
|                                |                  | ิค่าเสื่อมราคาสะสม) |
+--------------------------------+------------------+-----------------+
| ที่ดินสำนักงานใหญ่                  | กรุงเทพมหานคร     | 57,413,979      |
+--------------------------------+------------------+-----------------+
| ที่ดินสำนักงานสาขาย่อย              | ต่างจังหวัด         | 11,903,082      |
+--------------------------------+------------------+-----------------+
| อาคารสำนักงานใหญ่                | กรุงเทพมหานคร     | 55,960,065      |
+--------------------------------+------------------+-----------------+
| อาคารสำนักงานใหญ่ระหว่างก่อสร้าง    | กรุงเทพมหานคร     | 3,570,750       |
+--------------------------------+------------------+-----------------+
| อาคารสำนักงานสาขาย่อย            | ต่างจังหวัด         | 41,512,940      |
+--------------------------------+------------------+-----------------+
| อ                              | ต่างจังหวัด         | 18,238,837      |
| าคารสำนักงานสาขาย่อยระหว่างก่อสร้าง |                  |                 |
+--------------------------------+------------------+-----------------+
| อาคารชุดเมืองไทย-ภัทร คอมเพล็กซ์    | กรุงเทพมหานคร     | 75,034,724      |
+--------------------------------+------------------+-----------------+
| รวม                            |                  | 263,634,376     |
+--------------------------------+------------------+-----------------+

  ---------------------------------------- ------------------ ----------------
  ประเภทสัญญา                               ระยะเวลาเช่าที่เหลือ   จำนวนสัญญา
                                           (ปี)                

  เช่าอุปกรณ์สำนักงานและอุปกรณ์คอมพิวเตอร์         0.2 ถึง 3.5         27

  เช่าอาคารสำนักงานและสาขาย่อย                0.1 ถึง 1.5         18

  เช่ายานพาหนะ                              0.1 ถึง 4.1         5

  บริการ                                    1                  1
  ---------------------------------------- ------------------ ----------------

(2) สินทรัพย์ไม่มีตัวตนที่สำคัญในการประกอบธุรกิจ

ณ วันที่ 31 ธันวาคม พ.ศ. 2556
บริษัทมีสินทรัพย์ไม่มีตัวตนที่สามารถจำหน่ายจ่ายโอนและใช้ประโยชน์จากทรัพย์สินดังกล่าวในการประกอบกิจการตามปกติโดยมีรายละเอียดโดยสรุป
ดังนี้

2.1 ค่าความนิยม

ค่าความนิยมเกิดขึ้นจากการควบรวมกิจการเมื่อวันที่ 20 มิถุนายน พ.ศ. 2552
โดยเป็นส่วนของราคาทุนของเงินลงทุนของบริษัท
เมื่อเทียบกับมูลค่ายุติธรรมของสินทรัพย์สุทธิในบริษัท เมืองไทยประกันภัย จำกัด และ บริษัท
ภัทรประกันภัย จำกัด (มหาชน)

ณ วันที่ 31 ธันวาคม พ.ศ. 2556 บริษัทมีค่าความนิยมจากการควบรวมกิจการจำนวน
631,900,000 บาท บริษัท มีการทดสอบการด้อยค่าของค่าความนิยมทุกปี
เพื่อให้แน่ใจว่ามูลค่าที่คาดว่าจะได้รับคืนของหน่วยสินทรัพย์ที่ก่อให้เกิดเงินสดซึ่งค่าความนิยมจากการรวมธุรกิจรวมยังสูงคงกว่าราคาตามบัญชีของค่าความนิยมนั้น

2.2 ความสัมพันธ์เครือข่ายธุรกิจและความสัมพันธ์กับลูกค้า

ความสัมพันธ์เครือข่ายธุรกิจและความสัมพันธ์กับลูกค้าแสดงด้วยมูลค่ายุติธรรมซึ่งเกิดจากการประเมินราคาโดยผู้ประเมินราคาอิสระ
สินทรัพย์ดังกล่าว ณ วันที่ 31 ธันวาคม พ.ศ. 2556 มีมูลค่าตามบัญชีสุทธิจำนวน 83,119,865
บาท
บริษัทตัดจำหน่ายสินทรัพย์ไม่มีตัวตนเหล่านี้ตามอายุการให้ประโยชน์อย่างเป็นระบบตลอดอายุการให้ประโยชน์เชิงเศรษฐกิจซึ่งประมาณไว้เป็นระยะเวลา
15 ปี

2.3 ต้นทุนการพัฒนาโปรแกรมคอมพิวเตอร์

ต้นทุนดังกล่าวเป็นรายจ่ายฝ่ายทุนสำหรับเพิ่มประสิทธิภาพของโปรแกรมคอมพิวเตอร์เกินกว่าประสิทธิภาพเดิมและการซื้อโปรแกรมคอมพิวเตอร์ใหม่ในระหว่างปี
ณ วันที่ 31 ธันวาคม พ.ศ. 2556 สินทรัพย์ดังกล่าวมีมูลค่าตามบัญชีสุทธิจำนวน 23,558,514 บาท
บริษัทตัดจำหน่ายโปรแกรมคอมพิวเตอร์ตามระยะเวลาการให้ประโยชน์ 5 ถึง 10 ปี

(3) นโยบายการลงทุนในบริษัทย่อยและบริษัทร่วม

บริษัทไม่มีบริษัทย่อยและบริษัทร่วม จึงมิได้จัดทำนโยบายการลงทุนในบริษัทย่อยและบริษัทร่วม ทั้งนี้
บริษัทมีนโยบายการลงทุนตามเกณฑ์ที่
สำนักงานคณะกรรมการกำกับและส่งเสริมการประกอบธุรกิจประกันภัยกำหนด

5. ข้อพิพาททางกฎหมาย

บริษัทไม่มีข้อพิพาททางกฎหมาย หรืออยู่ระหว่างคดีความใดๆ ที่อาจมีผลกระทบต่อสินทรัพย์
หรือต่อการดำเนินธุรกิจอย่างมีนัยสำคัญแต่อย่างใด
หรือผลด้านลบต่อสินทรัพย์ของบริษัทในมูลค่าที่สูงกว่าร้อยละ 5 ของส่วนของผู้ถือหุ้นของบริษัท ณ วันที่
31 ธันวาคม 2556 บริษัทมีส่วนของเจ้าของจำนวน 3,618,066,120
บาท และมูลค่าของคดีที่ถูกฟ้องร้องด้วยจำนวนทุนทรัพย์สูงที่สุด 3 คดีมีมูลค่าไม่ถึง 180
ล้านบาท อีกทั้งข้อพิพาททางกฎหมายที่เกิดขึ้นของบริษัทมาจากการประกอบธุรกิจโดยปกติทั้งสิ้น

6. ข้อมูลทั่วไปและข้อมูลสำคัญอื่น

6.1 ชื่อบริษัท บริษัท เมืองไทยประกันภัย จำกัด (มหาชน)

ชื่อย่อ MTI

ทะเบียนเลขที่ 0107551000151

ประกอบธุรกิจ รับประกันวินาศภัย

สถานที่ตั้ง เลขที่ 252 ถนนรัชดาภิเษก

แขวงห้วยขวาง เขตห้วยขวาง กรุงเทพมหานคร 10310

โทรศัพท์ 0 2665 4000, 0 2290 3333

โทรสาร 0 2665 4166, 0 2274 9511, 0 2276 2033

เว็บไซต์ www.muangthaiinsurance.com

ทุนจดทะเบียน 590,000,000 บาท

ทุนชำระแล้ว 590,000,000 บาท

ประกอบด้วยหุ้นสามัญ 59,000,000 หุ้น มูลค่าหุ้นละ 10 บาท

6.2 นิติบุคคลที่บริษัทถือหุ้นและมีการประกอบธุรกิจที่เป็นสาระสำคัญ

ชื่อบริษัท บริษัท เมืองไทยเรียลเอสเตท จำกัด (มหาชน)

สถานที่ตั้ง เลขที่ 252/6 อาคารเมืองไทย-ภัทร คอนโดมิเนียม ชั้น 7

ถนนรัชดาภิเษก แขวงห้วยขวาง เขตห้วยขวาง กรุงเทพมหานคร 10310

โทรศัพท์ 0 2693 3990-9

ประเภทธุรกิจ อสังหาริมทรัพย์

ทุนจดทะเบียน 4,830,000,000 บาท

ทุนที่ชำระแล้ว 4,794,064,050 บาท

จำนวนหุ้นที่ออกจำหน่าย หุ้นสามัญ 96,000,000 หุ้น

หุ้นบุริมสิทธิ์ 383,406,405 หุ้น

จำนวนหุ้นที่บริษัท ถือ หุ้นสามัญ 10,983,945 หุ้น คิดเป็นร้อยละ 11.44

หุ้นบุริมสิทธิ์ 43,094,365 หุ้น คิดเป็นร้อยละ 11.24

6.3 บุคคลอ้างอิง

นายทะเบียนหลักทรัพย์ บริษัท ศูนย์รับฝากหลักทรัพย์ (ประเทศไทย) จำกัด

ที่ตั้ง เลขที่ 62 อาคารตลาดหลักทรัพย์แห่งประเทศไทย

ถนนรัชดาภิเษก แขวงคลองเตย เขตคลองเตย กรุงเทพมหานคร 10110

โทรศัพท์ 0 2229 2800

โทรสาร 0 2654 5427

Call Center 0 2229 2888

e-mail TSDCallCenter@set.co.th

เว็บไซต์ www.tsd.co.th

ผู้สอบบัญชี บริษัท อีวาย จำกัด โดย

นายโสภณ เพิ่มศิริวัลลภ ผู้สอบบัญชีรับอนุญาตทะเบียนเลขที่ 3182 และ/หรือ

นางสาวภูริ์พรรณ เจริญสุข ผู้สอบบัญชีรับอนุญาตทะเบียนเลขที่ 4950 และ/หรือ

นางสาวรัตนา จาละ ผู้สอบบัญชีรับอนุญาตทะเบียนเลขที่ 3734

ที่ตั้ง เลขที่ 193/136-137 อาคารเลครัชดา ออฟฟิต คอมเพล็กซ์

ชั้น 33 ถนนรัชดาภิเษก แขวงคลองเตย เขตคลองเตย กรุงเทพมหานคร 10110 โทรศัพท์ 0
2264 0777, 0 2661 9190

โทรสาร 0 2264 0790, 0 2661 9192

สำนักเลขานุการบริษัท บริษัท เมืองไทยประกันภัย จำกัด (มหาชน)

โทรศัพท์ 0 2290 3221-4

โทรสาร 0 2276 4050